
הכנסת העשרים
מושב שני
<פרוטוקול מס' 357>
מישיבת ועדת הכספים
יום רביעי, כ"ד באייר התשע"ו (01 ביוני 2016), שעה 10:00
<סדר היום:>
<תיקון תקנון הבורסה - הגדרת "הפסקה זמנית של המסחר בבורסה">
נכחו:

<חברי הוועדה:> 
משה גפני – היו"ר
עודד פורר

<מוזמנים:> 
	ראובן גולדנברג
	–
	סמנכ"ל בכיר, הבורסה לניירות ערך

	איציק שורקי
	–
	מנהל מחלקה לפיקוח על הבורסה וזירות מסחר, רשות לניירות ערך

	אירית הראל
	–
	מנהלת יחידה, הבורסה לניירות ערך

	קרן הלפרין
	–
	עורכת דין, הבורסה לניירות ערך

	אלינור דמרי
	–
	רפרנטית כספים ובקרה, רשות החברות הממשלתיות


לרשימת השדלנים שנכחו בדיון – ראו בקישור זה.

<ייעוץ משפטי: >
שגית אפיק
אייל לב ארי
<רכזת תחום פרלמנטרי בכירה:>
ליאת קרפטי
<רישום פרלמנטרי:>
רמי בן שמעון
<תיקון תקנון הבורסה - הגדרת "הפסקה זמנית של המסחר בבורסה">
<היו"ר משה גפני:>
אני מחדש את הישיבה. תיקון תקנון הבורסה - הגדרת "הפסקה זמנית של המסחר בבורסה". מי מציג?
<ראובן גולדנברג:>
מובאת פה הצעה להעביר את הסמכות לקבוע את משך הפסקת מסחר קצובה – ואם יהיה צורך, אני גם אסביר אחרי זה מה זה "הפסקת מסחר קצובה" – ולהעביר אותה מתקנון הבורסה להנחיות. אגב כך, מה שכבר אושר גם על-ידי דירקטוריון הבורסה ורשות ניירות ערך זה קיצור ההפסקה מ-45 דקות ל-30 דקות.
<היו"ר משה גפני:>
אייל, בבקשה.

<אייל לב ארי:>
תוכלו להסביר למה אתם מעבירים את זה להנחיות? בתיקונים האחרונים אנחנו שמים לב לזליגה הזאת מקביעה של הוראות שהיו קבועות בתקנון לתוך הנחיות דרך הסמכה של מנכ"ל הבורסה. עכשיו בעצם תהיה הפסקת מסחר לפרק זמן שייקבע בהנחיות. הפסקת מסחר של 45 דקות. זאת אומרת, מה לא ייקבע בהעברה?
<ראובן גולדנברג:>
ראשית אדגיש שההסמכה היא לא למנכ"ל אלא להנחיות. זאת אומרת, זה ייקבע בהנחיות, זה יעבור את דירקטוריון הבורסה ומחייב את אישור רשות ניירות ערך לכל שינוי. ההפסקה היום שהיא 45 דקות, זה סיפור שאני מכיר אותו כבר 25 שנה. זאת אומרת זה היה עוד הרבה לפני עידן האינטרנט וה"מאיה" וה"מגנא" שהן המערכות שבאמצעותן החברות מביאות לידיעת הציבור אותם דיווחים מיידיים.
צריך לזכור שכשזה התחיל להיות 45 דקות, המסחר בבורסה היה בשיטה שאני לא אכנס לפרטיה, אבל המסחר היה בנקודת זמן אחת ביום. היום המסחר הוא רציף: לאורך כל היום יכול להתבצע עסקאות בין קונה למוכר.
ל-45 דקות הפסקה יש מחיר. 45 דקות זה מחיר גדול מדי, הפסקה ארוכה מדי שלא לצורך. גם היו פניות רבות שהגיעו לבורסה מהשוק בבקשה לצמצם את הפסקת המסחר. אף אחד, כמובן, לא מבקש לבטל אותה, אבל לצמצם אותה ו-30 דקות זה הזמן המספיק.

לשאלתך למה ההעברה הזאת: יכול להיות שמחר נראה ש-30 דקות זה קצר מדי או ארוך מדי ונרצה להזיז את זה ב-5 דקות. נראה לי שלא סביר שעל פרמטר – זה העיקרון: בתקנון נקבעות ההסמכות והפרמטרים נקבעים בהנחיות. שעות מסחר, משך הפסקת מסחר, גדלים של כמויות למסחר שהם חלק משיטת המסחר בבורסה, אז גם אורך הפסקת המסחר, ראוי שלא כל פעם צריך להגיע לוועדת הכספים וזה יהיה בסמכות הדירקטוריון ורשות נירות ערך לאשר שינויים במשך הפסקת המסחר.
<שגית אפיק:>
יש לכם עוד הרבה דברים שאתם מורידים מהתקנון להנחיות? כי אנחנו שמים לב שזה קורה בזמן האחרון. אולי תרכזו לנו את הכול? זה יהיה יותר פשוט.

<ראובן גולדנברג:>
נכון לרגע זה, למיטב זכרוני, בצנרת אין עוד דבר אבל זה לא אומר שבעתיד לא יהיה. כל הרעיון הוא לייעל.
<אייל לב ארי:>
30 דקות הן 30 דקות מרביות. בהנחיות יצרתם טווחים, יצרתם גם מצב של 15 דקות - - -
<ראובן גולדנברג:>
לא. אני אסביר. בסך הכול, הפסקת המסחר היא 30 דקות. ההפסקה נוצרת לאחר שהחברה מודיעה על דיווח מיידי ואז הוא מתפרסם. הזמן הזה נועד לציבור המשקיעים די זמן לקרוא את ההודעה ולכלכל את צעדיהם ולהחליט מה לעשות: לקנות, למכור, לא לעשות כלום.
מאחר שאנחנו רוצים שגם אלו שקורים קצת יותר לאט או לוקח להם יותר זמן להבין את הדף, שיהיה להם מספיק זמן ולא יהיה מצב שבו ניתן להזרים פקודות חדשות מיד עם פרסום ההודעה. ברבע השעה הראשונה לא ניתן להזרים פקודות חדשות אבל ניתן יהיה לבטל פקודות ישנות וברבע השעה שנותרה אפשר להזרים פקודות חדשות.
<היו"ר משה גפני:>
אוקיי. יש עוד דברים?

<שגית אפיק:>
לא.

<היו"ר משה גפני:>
עודד, יש לך הערה?

<עודד פורר (ישראל ביתנו):>
לא.

<היו"ר משה גפני:>
תיקון תקנון הבורסה - הגדרת "הפסקה זמנית של המסחר בבורסה". זו הצבעה אחת, נכון?
<שגית אפיק:>
כן.

<היו"ר משה גפני:>
מי בעד אישור תיקון התקנון? מי נגד? מי נמנע?

הצבעה

בעד תיקון התקנון – פה אחד
תיקון תקנון הבורסה - הגדרת "הפסקה זמנית של המסחר בבורסה", נתקבל.

<היו"ר משה גפני:>
אין מתנגדים, אין נמנעים – תיקון התקנון אושר.

יפה, יש לכם משהו שמאשרים ככה בלי בעיות.

<הישיבה ננעלה בשעה 10:10.>

